5.4. Vehicule a căror utilizare a fost interzisă, per categorie de vehicule și per stat membru de înmatriculare

Anexa IV la prezentul raport oferă o imagine de ansamblu asupra numărului vehiculelor controlate în statele membre per țară de înmatriculare și asupra ratei interdicțiilor pronunțate.

5.4. Vehicule a căror utilizare a fost interzisă, per categorie de vehicule și per stat membru de înmatriculare

Anexa II ilustrează cât de des au fost depistate vehiculele care proveneau dintr-un anumit stat membru și care aveau defecțiuni care au condus la interdicție. În ceea ce privește vehiculele per categorie, camioanele grele (categoria N3) au fost interzise cel mai des, în 13,6 % din totalul controalelor. Cea mai mică proporție (6,8 %) de defecțiuni depistate s-a înregistrat în cazul remorcilor care aparțineau categoriei O3. Trebuie subliniat că vehiculele care aparțineau categoriei „altele”, fără specificări ulterioare, au fost depistate în 22,2 % din cazuri cu defecțiuni atât de grave încât a fost necesară aplicarea unei interdicții. Vehiculele verificate în baza acestei categorii sunt de obicei vehicule agricole, remorci ușoare (O1, O2) sau camionete ușoare (N1). Directiva 2014/47/UE va impune obligativitatea controalelor în cazul tractoarelor de mare viteză (T5) în cazurile în care acestea sunt utilizate în special pe drumurile publice pentru scopuri de transport comercial.

Numărul total al interdicțiilor per stat membru arată că vehiculele din Suedia (80,9 %) și din Finlanda (53,2 %) au fost depistate cel mai des cu defecțiuni serioase, în timp ce vehiculele din Grecia (2,2 %) și din Letonia (2,8 %) doar rar. Totuși, trebuie să se ia în considerare că, din cele 47 046 de controale efectuate asupra vehiculelor din Suedia, 46 059 (97,9 %) au fost efectuate de către autoritățile suedeze, iar 9 520 (90 %) dintre cele 10 573 de controale efectuate asupra vehiculelor din Finlanda au fost efectuate în Finlanda. Pe de altă parte, 29 360 de vehicule din Grecia au fost controlate în toată Europa, 50,8 % (14 922) dintre aceste controale fiind efectuate în Grecia, în timp ce aceeași comparație pentru Letonia arată că vehiculele din Letonia au fost controlate în 80 % dintre cazuri de alte state membre (20 955 de vehicule controlate, 4 196 controlate de Letonia).

Pe de o parte, cifrele din Anexa II interpretate cu tabelul 4 arată care sunt statele membre ale căror vehicule sunt utilizate și, prin urmare, controlate, mai frecvent în alte state membre. Pe de altă parte, proporția deosebit de ridicată de vehicule interne a căror utilizare a fost interzisă ar putea fi rezultatul unor metodele de control diferite și al diferenței în ceea ce privește evaluarea defecțiunilor. În ceea ce privește ultima chestiune, Directiva 2014/47/UE va introduce un grad mai ridicat de armonizare nu doar a metodelor de control, ci și a evaluării deficiențelor și a utilizării echipamentelor de control pentru controalele tehnice mai amănunțite.

Mai multe detalii per categorie de vehicul per stat membru de înmatriculare pot fi găsite în Anexa II. Anexa III prezintă detaliile per categorie de vehicul per stat membru de control.

6. TIPURI DE SANCȚIUNI

Directiva nu prevede un sistem de sancțiuni pentru niciuna dintre încălcările constatate. Sancțiunile trebuie stabilite de statele membre, fără discriminare exercitată pe motiv de naționalitate a conducătorului auto sau de țară de înmatriculare sau de punere în funcțiune a vehiculului.

Dacă devine evident că un vehicul comercial prezintă un risc semnificativ pentru ocupanții săi sau pentru alți participanți la traficul rutier, Directiva 2000/30/CE împuternicește autoritatea sau inspectorul care efectuează controlul să interzică utilizarea vehiculului până la repararea deficiențelor periculoase constatate.

Deficiențele grave ale unui vehicul comercial aparținând unui nerezident, în special cele care au condus la interzicerea utilizării sale, trebuie notificate autorităților competente din statul membru de înmatriculare.

Autoritățile competente din statul membru în care s-a constatat deficiența gravă pot solicita autorităților competente din statul membru de înmatriculare a vehiculului să ia măsuri adecvate, cum ar fi efectuarea unei noi inspecții tehnice asupra vehiculului. Cu toate acestea, nu se solicită raportarea unor astfel de cazuri.

7. SINTEZA CONCLUZIILOR

Conformitatea statelor membre cu obligația de raportare s-a îmbunătățit, deși termenul-limită nu a fost respectat în multe cazuri, în pofida scrisorii de informare trimise de Comisie la începutul lunii martie 2015. În unele cazuri, raportul a fost furnizat doar în urma unor discuții între Comisie și autoritățile relevante din statele membrele. În majoritatea cazurilor, statele membre au utilizat formatul electronic standardizat recomandat de Comisie pentru transmiterea raportului. În cazul Franței și al Germaniei, încercările de clarificare au relevat că rapoartele nu au putut fi furnizate deoarece statele membre nu au respectat în totalitate directiva.

Din prezentul raport privind controalele în trafic asupra vehiculelor comerciale care circulă în UE se pot trage mai multe concluzii.

În comparație cu perioada anterioară, o schimbare remarcabilă este că au fost efectuate cu 2 561 820 mai puține controale în perioada 2013-2014, ceea ce înseamnă o scădere cu 31,5 %. Acest lucru poate fi rezultatul unei țintiri mai eficiente ale vehiculelor posibil defecte sau al reducerii resurselor disponibile în statele membre pentru controalele în trafic.

De asemenea, ponderea vehiculelor interne în numărul total al vehiculelor controlate variază substanțial în statele membre. Prin urmare, ar trebui depuse eforturi suplimentare pentru asigurarea unei rate mai echilibrate a controalelor. În Belgia și în Luxemburg, de exemplu, vehiculele interne au fost inspectate în mai puțin de 40 % din cazuri, în timp ce în alte state membre de tranzit proporția este mai echilibrată.

Proporția vehiculelor a căror utilizare a fost interzisă în raport cu toate vehiculele controlate prezintă variații considerabile, de la 0,4 % în Republica Cehă și 0,8 % în Letonia la mai mult de 89,6 % în Estonia și 76,4 % în Suedia. Cifrele raportate sugerează că eficiența controalelor tehnice în trafic poate fi crescută printr-o mai bună direcționare a controalelor efectuate. De asemenea, timpul pierdut de către operatorii de transport și sarcina administrativă pentru ei și pentru autoritățile de aplicare a legii ar putea fi reduse printr-o mai bună direcționare. Cu începere din 2018, noua Directivă 2014/47/UE referitoare la controlul în trafic solicită statelor membre să își ajusteze sistemele de control, trecând de la efectuarea unor controale pur aleatorii la o abordare mai direcționată.